Broj: 711-I-2295-P-225-21/22-03-21

Zagreb, 1. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), povodom vlastitih saznanja mogućeg sukoba interesa **dužnosnika Davora Žmegača, predsjednika Uprave društva Petrokemija d.d. do 5. studenog 2018.g.**, na 178. sjednici, održanoj 1. srpnja 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Davora Žmegača, predsjednika Uprave trgovačkog društva Petrokemija d.d. do 5. studenog 2018.g., neće se pokrenuti, s obzirom da prijava povodom koje je otvoren predmet podnesena po proteku 12 mjeseci nakon što je Davor Žmegač prestao obnašati dužnost predsjednika Uprave društva Petrokemija d.d., a isti ne obnaša bilo koju drugu dužnost u smislu članka 3. ZSSI-a.**

Obrazloženje

Protiv dužnosnika Davora Žmegača, predsjednika Uprave trgovačkog društva Petrokemija d.d. do 5. studenoga 2018. podnesena je dana 2. studenog 2021. anonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-4891-P-225/21-01-5, povodom koje se vodi predmet broj P-225/21.

 U navedenoj prijavi prijavitelj ističe kako je dužnosnik Davor Žmegač, član političke stranke Hrvatska socijalno-liberalna stranka (u daljnjem tekstu: HSLS), kao predsjednik Uprave navedenog trgovačkog društva odlučivao o nastanku poslovnog odnosa s trgovačkim društvom Logička Matrica d.o.o., koje se dovodi u svezu s Renatom Petak, također članicom HSLS-a, pri čemu se navodi da su predmet tih poslovnih odnosa bile konzultantske usluge, odnosno da su nastajali ugovori vrijednosti od 100.000.000,00 kn s povezanima osobama, što je objavljeno u političkom tjedniku „7 Dnevno“ od 24. rujna 2021.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Na temelju članka 3. stavka 1. podstavka 37. ZSSI-a, predsjednici i članovi uprava trgovačkih društava koja su u većinskom državnom vlasništvu dužnosnici su u smislu ZSSI-a. Uvidom u Registar dužnosnika utvrđeno je da je Davor Žmegač obnašao dužnost člana Uprave trgovačkog društva Petrokemija d.d. od 29. svibnja 2017.g. do 31. listopada 2018.g. te da je obnašao dužnost predsjednika Uprave trgovačkog društva Petrokemija d.d. od 31. listopada 2018.g. do 5. studenog 2018.g., stoga je Davor Žmegač povodom obnašanja navedene dužnosti obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Zagrebu, utvrđeno je da je pod matičnim brojem subjekta: 080004355, OIB: 24503685008 upisano trgovačko društvo Petrokemija d.d. sa sjedištem u Kutini, Aleja Vukovar. Dužnosnik Davor Žmegač upisan je kao predsjednik Uprave navedenog trgovačkog društva od 31. listopada 2018.g.

Uvidom u navedeni izvadak za navedeno trgovačko društvo utvrđeno je da je društvo Petrokemija d.d. provedbom upisa povećanja temeljenog kapitala dana 05. studenog 2018.g. prestalo biti u većinskom vlasništvu Republike Hrvatske.

Povjerenstvo je u svrhu stjecanja vlastitih saznanja od podnositelja prijave dana 14. listopada 2021. dopisom 711-I-1696-P-225/21-02-19 zatražilo da u roku od 30 dana nadopuni njezin sadržaj, odnosno istu konkretizira iznošenjem okolnosti koje bi upućivale da je dužnosnik počinio moguću povredu odredbi ZSSI-a na način da Povjerenstvu dostavi podatke i konkretna saznanja o određenoj situaciji ili određenom načinu na koji je dužnosnik poslovao s povezanim osobama kako se navodi u prijavi. Traženu nadopunu Povjerenstvo nije zaprimilo do dana donošenja ove odluke.

Povjerenstvo je izvršilo uvid u izvadak iz sudskog registra za trgovačko društvo LOGIČKA MARICA d.o.o. za poslovno savjetovanje te je utvrdilo da je jedini osnivač istoga Renata Šeperić Petak, te da su osobe ovlaštene za zastupanje Renata Šeperić Petak i Dominik Petak.

Povjerenstvo utvrđuje da je trgovačko društva Petrokemija d.d. provedbom upisa povećanja temeljenog kapitala dana 05. studenog 2018.g. prestalo biti u većinskom vlasništvu Republike Hrvatske, slijedom čega je Davor Žmegač koji je obnašao dužnost člana Uprave predmetnog trgovačkog dana 31. listopada 2018.g. prestao biti dužnosnik u smislu odredbe članka 3. stavka 1. podstavka 37. ZSSI-a.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti. Tumačenjem odredbi članka 20. ZSSI-a Povjerenstvo zaključuje da je dužnosnik Davor Žmegač prestao biti obveznikom postupanja sukladno odredbama ZSSI-a danom proteka dvanaest mjeseci od dana prestanka obnašanja dužnosti predsjednika Uprave društva Petrokemija d.d.

Sukladno članku 1. stavku 2. ZSSI-a svrha toga Zakona je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Shodno propisanoj svrsi Zakona, svrha vođenja odnosno pokretanja postupaka sukoba interesa je prvenstveno odvraćanje od novih povreda, odnosno specijalna prevencija prema dužnosniku koji obnaša dužnost iz članka 3. ZSSI-a i u odnosu na kojeg se primjenjuju odredbe navedenoga Zakona.

Svrha postupaka koje vodi Povjerenstvo je i očuvanje povjerenja građana u tijela javne vlasti pa je stoga javni interes prvenstveno usmjeren na osobe koje su i dalje obveznici ZSSI-a, odnosno koje i dalje obnašaju javnu dužnost.

Povjerenstvo stoga smatra svrsishodnim razmatrati ona saznanja o eventualnoj povredi ZSSI-a koja se odnose na osobu koja je još uvijek obveznik ZSSI-a, odnosno ona saznanja o mogućim povredama Zakona koja su stečena za vrijeme trajanja mandata te u razdoblju od dvanaest mjeseci od dana prestanka obnašanja javne dužnosti u smislu članka 3. ZSSI-a.

S obzirom da je predmetna neanonimna prijava podnesena nakon više od dvanaest mjeseci nakon što je Davor Žmegač prestao obnašati dužnost predsjednika Uprave društva Petrokemija d.d. te da nakon toga nije stupio na neku drugu dužnost u smislu članka 3. ZSSI-a, povodom podnesene anonimne prijave neće se pokretati postupak iz nadležnosti Povjerenstva.

Ukoliko podnositelj smatra da su radnjama koje se navode u prijavi ostvarena obilježja kaznenog djeca, može podnijeti kaznenu prijavu nadležnom državnom odvjetništvu ili Uredu za suzbijanje korupcije i organiziranog kriminaliteta (USKOK).

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Davor Žmegač, osobnom dostavom
2. Na znanje podnositelju prijave putem dostavljene e-mail adrese
3. Objava na internetskoj stranici Povjerenstva
4. Pismohrana